ПРЕДЛОЖЕНИЯ ЗА ПООЩРЕНИЯ НА ИВСС ЗА 2009 Г.
10 януари
Въз основа на извършена проверка на гражданските дела в Районен съд – Тетевен, включваща разгледани и решени дела от 01 януари до 31 декември 2007 г., съдия Марио Стоянов е предложен за поощрение с отличие „грамота” и парична награда в размер на основното месечно възнаграждение. Проверката е установила, че съдия Марио Стоянов е постигнал много добри резултати в работата си – незабавно образуване на гражданските дела, бързо насрочване и движение, изключително висок процент на приключване в разумния тримесечен срок, както и постановяване на решенията по делата в инструктивния срок по чл. 190 от ГПК /отм./. 
Поради отсъствие на административния ръководител на съда повече от 6 месеца съдия Стоянов е разглеждал всички граждански дела, като инцидентно е участвал и в разглеждането на наказателни дела. При справяне с по-голямата натовареност съдия Стоянов е проявил впечатляваща активност при организиране на работата си, висок професионализъм и старание при оптимизиране дейността на съда. Констатирани са лична отдаденост на работата, висок професионализъм и отговорност при изпълнение на служебните задължения от страна на съдия Марио Стоянов.
10 февруари
Инспекторатът към ВСС /ИВСС/ е изпратил предложение за поощрение на Аня Димова, административен ръководител на Апелативна прокуратура – Велико Търново до главния прокурор на Република България. Предложението е г-жа Аня Димова да бъде поощрена с отличие „служебна благодарност и грамота” и парична награда в размер на основното месечно възнаграждение. 

Направените констатации за висок професионализъм, отлични организационни способности и образцово изпълнение на служебните задължения от страна на административния ръководител на Апелативна прокуратура – Велико Търново са в резултат на извършена проверка на  място в периода 20 септември – 03 октомври 2008 г. на организацията по образуването на преписките и делата в прокуратурата, приключването им в установените срокове, анализ на приключените преписки и дела в прокуратурата и констатиране на противоречива практика за първото полугодие на 2008 г. Проверката е била извършена съгласно годишната програма на ИВСС.

Екипът на Инспектората е установил администриране на прокуратурата на изключително добро ниво. Създадената организация изцяло е съобразена с нормативната база, с разпорежданията на по-горестоящата прокуратура и включва инициативи на апелативния прокурор, съобразени с регионалните особености, които допринасят за подобряване дейността на прокуратурите в целия апелативен район.

Осъществяваната ръководно-контролна дейност е на високо ниво, като апелативния прокурор е издавал своевременно съответните актове, изработил е механизъм за отчитане и контрол върху изпълнението и е проследявал реалното изпълнение на разпорежданията. Организирана е и ръководно-контролната дейност по отношение на низовите прокуратури.

Отлична е и работата на апелативния прокурор Аня Димова по постигане на подобряване работата на прокуратури по извършени ревизии през 2007 г.

Впечатляващо е, че административният ръководител, който има организационни и административни функции за целия апелативен район Велико Търново не само, че е еднакво натоварен с останалите прокурори, но и неговите преписки се водят стриктно и по препоръка на ИВСС са пример за магистратите от района.

Прокурорските актове на г-жа Димова са много добре мотивирани, обосновани и съдържат всички необходими реквизити, съгласно закона. Върховна касационна прокуратура не е отменила нито един акт на апелативния прокурор Димова по реда на инстанционния контрол.

09 март

На основание извършена комплексна планова проверка на гражданските и наказателни дела в Районен съд – Елена, извършена в периода 13 -17 октомври 2008 г. и обхващаща календарната 2007 г. и месеците от януари до септември 2008 г., за поощрение е предложена Искра Вараджакова – административен ръководител на РС-Елена. Предложението е за отличие „служебна благодарност и грамота”, както и парична награда в размер на основното месечно възнаграждение и е адресирано до председателя на Окръжен съд – Велико Търново Даниел Минов.

 Констатирани са добра организация на работата на съда, проявен професионализъм, високи нравствени качества и образцово изпълнение на служебните задължения от страна на съдия Вараджакова.
01 април
Инспекторатът към ВСС направи предложение за поощрение на Славка Хебова, председател на Районен съд – Чепеларе до председателя на Окръжен съд – Смолян Радка Свиркова. Предложението е съдия Хебова да бъде поощрена с отличие „служебна благодарност и грамота”, както и с парична награда в размер на основното й месечно възнаграждение.

Резултатите от дейността на съда са добра организация на работата, много добро изпълнение на служебните задължения, проявен висок професионализъм и високи нравствени качества от страна на съдия Хебова. Делата се насрочват ритмично с разумни интервали между заседанията, протоколите са добре структурирани и четливо изписани. Впечатление прави много добрата квалификация на съдия Хебова – съдебните актове са много добре мотивирани, към момента на проверката няма ненаписани съдебни актове в едномесечния срок по обявените за решаване граждански дела.
Констатациите са част от акт от извършена комплексна планова проверка на РС-Чепеларе /4 – 6 март 2009 г./ с обхват от 1 януари 2008 г. до 31 декември 2009 г.

14 юли 

Инспекторатът към ВСС е изпратил предложение за поощрение на съдиите  Величка Маринкова, Петър Гунчев и Николай Николов от Софийския районен съд /СРС/ до председателя Красимир Влахов.

Констатациите за работата на тримата съдии за въз основа на извършена проверка /16.02 – 27.03.2009 г./ в СРС по образуването, движението и приключването на делата в периода 01януари до 31 декември 2008 г. 

Установено е, че постановените от съдиите Маринова, Гунчев и Николов съдебни актове през проверявания период са изготвени и обявени в рамките на предвидените в разпоредбите на чл. 308, ал.1 и 2 и на чл. 340, ал.1 от НПК срокове. Тримата съдии нямат просрочени актове.

Изводите на проверяващите инспектори са, че съдии Величка Маринкова, Петър Гунчев и Николай Николов изпълняват образцово служебните си задължения.
15 юли
 Инспекторатът към ВСС е изпратил предложение за поощрения на съдиите Петя Колева, Ева Пелова, Иво Хинов, Доротея Кехайова и Силвия Георгиева от Софийски градски съд до председателя Георги Колев. Предложението е те да бъдат отличени със „служебна благодарност и грамота” за образцово изпълнение на служебните задължения.
Констатациите за работата й са въз основа на проверка /16 февруари – 27 март 2009 г./ по образуването, движението и приключването на делата в СРС за периода 01.01.2008 г. до 31.12.2008 г. в съответствие с проверка на срочната книга на състава.

Инспекторите са установили, че постановените от тези съдии съдебни актове през проверявания период са изготвени и обявени в рамките на предвидените в разпоредбите на чл.308, ал. и 2 и на чл. 340, ал.1 от НПК срокове. Съдиите Колева, Пелова, Хинов, Кехайова и Георгиева нямат просрочени актове. Те проучват своевременно и детайлно делата си, подготвят старателно съдебните заседания, следят за изпълнението на разпорежданията във връзка с движението на делата  - изискани справки, доказателства, призоваване на страните, свидетелите. От разпределянето на делата на неин доклад до приключването им спазва стриктно процесуалните разпоредби относно сроковете. Не се констатира безпричинно отлагане на съдебните заседания. Съдиите изцяло контролират процеса, като използват процесуалните инструменти и възможности за дисциплиниране поведението на страните, свидетелите и вещите лица /глоби, принудително довеждане, изменение на мярката за неотклонение и др./ Добро впечатление правят разпорежданията, относно подготовката на делата за насрочване в съдебно заседание, които са изчерпателни, конкретни и ясни. Протоколите от съдебни заседания се изготвят своевременно и се предават в канцеларията навреме.
29 юли 

Инспекторатът към ВСС е предложил за поощрение  с отличие „служебна благодарност и грамота”, както и парична награда в размер на основното месечно възнаграждение Тереза Скорчева, административен ръководител на Районна прокуратура – Харманли. Предложението е адресирано до председателя на Окръжна прокуратура – Хасково Иван Ванчев. 
Предложението за поощрение е след извършена комплесна планова проверка на РС-Харманли /6 -10 юли 2009 г./. Констатирани са отлична организация на работата на прокурорите и служителите от административния персонал на прокуратурата. Преписките своевременно се докладват на наблюдаващите прокурори още преди приключване на проверките. Проверените прокурорски актове притежват всички реквизити, мотивирани са и се съобщават на заинтересованите лица по надлежния ред. Постигнати са много добри резултати при срочността и качеството на прокурорската дейност по решаването на образуваните преписки – в РП-Харманли няма нерешени преписки /останали от предходни години/ в края на 2008 г. 
Констатирана е положителна практика преписките и делата, по които са постъпили жалби срещу прокурорски актове веднага да бъдат изпращани на Окръжна прокуратура – Хасково, като при връщане на същите след произнасяне от горестоящия прокурор, това обстоятелство се отбелязва своевременно в съответния регистър.

Районният прокурор Тереза Скорчева активно е участвала в същинската прокурорска работа, освен че отлично се е справила със задълженията си на административен ръководител.

Тези констатации водят до извода за проявен професионализъм, образцово изпълнение на служебните задължения и високи нравствени качества от страна на административния ръководител на РС-Харманли Тереза Скорчева.

1 септември


Инспекторатът към ВСС е изпратил предложение за поощрение с отличие „служебна благодарност и грамота” и парична награда в размер на основното месечно възнаграждение на Светослав Раев, административен ръководител на Районна прокуратура – Тутракан до Окръжния прокурор на Силистра Д. Чолаков. 


Предложението за поощрение е въз основа на извършена комплексна планова проверка на РС-Тутракан /8 – 19 юни 2009 г./ Констатирано е, че се спазват предвидените в НПК срокове, както по отношение на решаването на преписките, така и по отношение на разследването на досъдебните производства и действията на прокурора след приключването му. Преписките и делата се разпределят равномерно между прокурор Раев и останалите прокурори като се използва електронна система за случаен подбор. Прокурор Раев успешно съвместява прокурорската си работа с административно-ръководните си функции. Административният ръководител е създал оптимална организация на работата на прокурорите и съдебните служители, за пример е и работата на деловодните служители, водените от тях регистри и бързината за извършване на необходимите справки. Установена е много добра комуникация с Окръжна прокуратура – Силистра

Всички тези констатации говорят за висок порфесионализъм, образцово изпълнение на служебните задължения и високи нравствени качества от страна на административния ръководител на РП-Тутракан.


3 декември


Главният прокурор Борис Велчев е направил предложение за поощрение на Димитър Ангелов, административен ръководител на Районна прокуратура – Пловдив. Предложението е за отличие „служебна благодарност и грамота”, както и парична награда в размер на основното месечно възнаграждение. 


Предложението за поощрение е въз основа на извършена от Инспектората към ВСС комплексна планова проверка на РП-Пловдив /28 септември – 06 ноември 2009 г./ за периода 01 януари -31 декември 2008 г. и първото 6-месечие на 2009 г. Констатациите в акта от проверката са, че прокурорите от РП-Пловдив изготвят добре оформени и юридически аргументирани актове, които съдържат всички необходими реквизити. Преписките и делата се разпределят равномерно чрез електронната система за случаен подбор, спазват се предвидените в НПК срокове, както по отношение на решаването на преписките, така и по отношение на разследването на досъдебните производства и действията на прокурора след приключването му. Осъществява се непрекъснато текущ контрол върху срочността за решаване на преписките, по които има възложени проверки и по досъдебните производства. Изключително успешно се прилагат институтите на бързото и незабавното производство, което до голяма степен облекчава работата по сложните дела, а от друга – създава в обществото чувство за справедливост и повишава доверието в съдебната система. Ежемесечно в РП-Пловдив се прави подробна справка за извършеното през месеца от всеки прокурор по всички показатели /отказ от образуване на досъдебно производство, прекратени наказателни преследвания, задържане на лица, сключени споразумения, отменени постановления от горестоящата прокуратура и др./, като данните се ползват за атестиране на магистратите. 
Изводите на проверяващите са, че създадената в продължение на повече от 10 г. от районния прокурор Димитър Ангелов организация на административната дейност е на изключително високо ниво. Същата е оценката и за организацията на дейността по образуването и движението на прокурорските преписки и дела. В работата си като административен ръководител Димитър Ангелов изпълнява образцово служебните си задължения и проявява висок професионализъм и морални качества. 
17 декември

Инспекторатът към ВСС е изпратил предложение за поощрение на Венцислав Василев, административен ръководител на Районен съд – Русе до Окръжния прокурор на Русе – Даринка Алексиева. Предложението е съдия Василев да бъде отличен с със „служебна благодарност и грамота”, както и парична награда в размер на основното месечно възнаграждение.

Резултатите от работата на съдия Василев са констатирани в акт от контролна планова проверка на РС-Русе /19 – 23 октомври 2009 г./, включваща периода от 01.09.2008 – 01.09.2009 г. Установено е подобряване на работата на съда в сравнение с извършената планова проверка през 2008 г. и в резултат на констатираните тогава нарушения, дадените препоръки и изпълнението им. Добрата работа на съдиите дава възможност за насрочване на делата в кратки интервали. Положителните резултати се дължат и на усилията на административния ръководител – Венцислав Василев, който успешно съвместява задълженията си на съдия с административно-ръководните си функции. Той проявява висок професионализъм в работата си и образцово изпълнява служебните си задължения. Като административен ръководител е създал оптимална организация на работата на съдиите и съдебните служители. За пример е и работата на деловодителите и съдебните служители, водените от тях регистри, както и бързината за извършване на необходимите справки.
Тези изводи показват проявен висок професионализъм, образцово изпълнение на служебните задължения и високи нравствени качества от страна на председателя на РС-Русе Венцислав Василев.

